એક બાજુ આ વર્ષે સમગ્ર દેશમાં ચોમાસુ નબળું છે. કેરળ, કર્ણાટક જેવાં રાજ્યોમાં અતિવૃષ્ટિ છે તો મધ્યપ્રદેશ, મહારાષ્ટ્ર, ગુજરાત, રાજસ્થાન સહિત અનેક રાજ્યોમાં દુષ્કાળનાં ડાકલાં વાગે છે. જગતનો તાત મેઘરાજાથી નિરાશ થયો છે અને હવે મોદી સરકાર પાસેથી દેવાં નાબૂદી, ડીઝલનો ભાવ ઘટાડો, ટેકાના ભાવ, પાક વીમા યોજનાનું સફળ અને સરળ અમલીકરણ સહિતની એક ડઝન માગણી લઈને આંદોલન કરી રહ્યો છે ત્યારે દુકાળમાં અધિક માસ હોય તેમ ILFS (ઈન્ફ્રાસ્ટ્રકચર લિઝિંગ એન્ડ ફાયનાન્સિયલ સર્વિસીઝ)ના પાપે બેંકોની માઠી બેઠી છે. એક તરફ CMIE-સેન્ટર ફોર મોનિટરિંગ ઇન્ડિયન ઇકોનોમીનો રિપોર્ટ કહે છે કે ભારતમાં હવે નવું વિદેશી મૂડીરોકાણ આવતું બંધ થઈ ગયું છે. મેન્યુફેક્ચરિંગ સેક્ટરને જીએસટીનો મૂઢ માર વાગ્યો છે. જીએસટી અંગે જેટલીની આવકના અંદાજો ખોટા પડ્યા છે. પ્રથમ પાંચ મહિનામાં દેખીતી રીતે આવક ઘટી છે અને ત્યારબાદ હવે ૧.૫ લાખ કરોડની આવકના અંદાજ સામે ૯૦થી ૯૫ હજાર કરોડની આવક થઈ રહી છે, પરંતુ આ આવક અપૂરતી છે. રાજકોષીય ખાધ વધી રહી છે અને એક્સાઈઝ ડ્યુટી ઘટાડવાને પગલે તે હજુ વધુ ઘટશે એ નિશ્ચિત છે. બીજી તરફ રાજ્યો પાસે પણ પેટ્રોલ-ડીઝલના વેટ સિવાય આવકનાં મોટાં સંસાધનો નથી.